recursal/SuperWikiNEXT-32B huggingface dataset:
**Dracón** (en latín *Dracon*, en grego antigo Δράκων) foi o autor do primeiro código legal escrito de Atenas chamado Δεσμοί (*Desmói* "lazos, cadeas"), para distinguilo dos νόμοι (*nómoi* "leis, costumes") de Solón. Estableceuna ao redor do ano -621, cando conseguiu o cargo de *tesmóteta* (θεσμοθέτης "lexislador") de Atenas.

Este código estableceu a pena de morte para case todos os crimes, desde pequenos roubos e sacrilexios ata asasinatos, o que levou a Heródico e a Démades a dicir que estas leis non eran dun home, senón dun *dragón* (δράκων), e que non estaban escritas con tinta, senón en sangue. Defendeuse dicindo que as faltas leves merecían a morte e que para as maiores non había un castigo maior que impoñer, segundo explicaron Aristóteles, Plutarco e Aulo Xelio. Aristóteles, se o fragmento é seu, di que Dracón non cambiou a constitución de Atenas e que a única característica destacable das súas leis era a severidade das penas.

Nestas leis estableceu disposicións para a educación dos cidadáns e constituíu os efetas (ἐφέτης *ephetes*) como tribunal de apelación do ἄρχων βασιλεύς (arconte basileus) para os casos de homicidio accidental. Crese que estas leis foron establecidas no cuadrienio da 39a Olimpíada, no -622 ou -621.

A maioría das leis de Dracón quedaron obsoletas despois do -594, pero algunhas, segundo Andócides, permaneceron en vigor ata o final da Guerra do Peloponeso, como a lei que permitía que un marido matase á súa muller se a sorprendía en adulterio. Demóstenes di que Dracón e Solón foron especialmente honrados polas súas boas leis, e *Suídas* e Pausanias engaden que algúns pobos adoptaron unha das leis de Dracón que dicía que se un obxecto inanimado causaba a morte de alguén, ese obxecto debía ser desterrado do territorio.

*Suídas* tamén di que morreu en Exina, asfixiado pola gran cantidade de sombreiros e capas que lle lanzaban a cidade para honralo nun teatro.

Do seu código deriva o adxectivo *draconiano*, que significa extrema e cruelmente severo (p. ex. *medidas draconianas* medidas extrema e cruelmente severas).

Notas
-----

1. 1 2  Dracon a: William Smith (editor), *A Dictionary of Greek and Roman Biography and Mythology*. Vol. I. Boston: Little, Brown & Comp. 1867, p. 1072
2. ↑  Aristóteles. *Política*, II, 2

Ver tamén
---------

### Outros artigos

* Dereito na antiga Grecia.

|  |  |
| --- | --- |
| Control de autoridades | 
* Wd: Q28626
* WorldCat
* VIAF: 5724891
* BMT: 193739
* BNE: XX5559207
* BNF: 12491717w
* BRE: 2630826
* CERL: cnp00584430
* EBID: ID
* FAST: 1710074
* GEC: 0022932
* GND: 118672428
* ICCU: BVEV017127
* LCCN: n79119357
* SUDOC: 034127844
* Treccani: dracone

 |
**Danilo Türk**, xurista, diplomático e político, é o presidente de Eslovenia dende o 22 de decembro de 2007.

Datos biográficos
-----------------

Türk estudou Dereito na Universidade de Liubliana, onde traballou desde 1978 como profesor, sendo nomeado en 1995 Catedrático de Dereito Internacional. Entre o 1992 e o 2000 foi Embaixador de Eslovenia ante as Nacións Unidas, e presidente do Consello de Seguridade da ONU en agosto de 1998 e novembro de 1999. Kofi Annan nomeouno Secretario Xeral Adxunto para Asuntos Políticos das Nacións Unidas. Entre outros asuntos, interveu ante o Consello de Seguridade sobre o conflito palestino-israelí.

Eleccións
---------

En 2007 decidiu presentarse ás eleccións presidenciais de Eslovenia. Contaba co apoio dos Socialdemócratas, de Zares e de DeSus, entre outros grupos. Na primeira volta das presidenciais, o 21 de outubro de 2007, obtivo un 24,54% dos votos, fronte a Lojze Peterle, que obtivo 28,50%. Ambos se enfrontaron na segunda volta das presidenciais o día 11 de novembro, onde se alzou coa vitoria obtendo o 68,2% dos votos. Asumiu como terceiro presidente o 23 de decembro de 2007, moi poucos días antes de que Eslovenia asumise a Presidencia da Unión Europea.

|  |  |  |
| --- | --- | --- |
| Predecesor:**Janez Drnovšek** | **Presidente de Eslovenia**2007 - 
 | Sucesor:**No cargo** |

Notas
-----

1. ↑  "Presidents of the Security Council : 1990-1999", UN.org.
2. ↑  "UN diplomat wins Slovenia election", Al Jazeera, 11. November 2007

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Danilo Türk Modificar a ligazón no Wikidata*** |

### Ligazóns externas

* Biografía
* Páxina web da campaña a presidencia
* Biografía por Fundación CIDOB

|  |  |
| --- | --- |
| Control de autoridades | 
* Wd: Q57329
* WorldCat
* VIAF: 265780247
* GND: 141824832
* ICCU: SBLV294966
* ISNI: 0000 0003 8267 4502
* LCCN: no89000357
* Munzinger: 00000026380
* NKC: js20090129005
* NTA: 072181052

 |
**Danish Air Transport A/S**, normalmente abreviado como **DAT**, é unha aeroliña dinamarquesa con sede en Vamdrup, no municpio de Kolding. A compañía opera voos regulares e chárter de pasaxeiros e carga.

Danish Air Transport fundouse e comezou a operar no ano 1989, inicialmente como unha aeroliña só de carga. Ao pouco tempo a compañía comezou a ofrecer operacións especiais, como o transporte de cabalos vivos ou subministracións para o Rally París-Dakar en África. Os voos de pasaxeiros comezaron en 1994 e os servizos regulares iniciáronse o 18 de novembro de 1996. DAT realiza servizos regulares entre Dinamarca e Noruega, ademais de operar servizos domésticos dentro deses paíases.

Frota
-----

En maio de 2018 a frota de Danish Air Transport estaba formada polos seguintes avións:


**Frota de Danish Air Transport**| Avión | En servizo | Pedidos | Pasaxeiros | Notas |
| --- | --- | --- | --- | --- |
| Y | Total |
| Airbus A320-200 | 3 | — | 180 | 180 |  |
| Airbus A321-200 | 1 | — | ? | ? |  |
| ATR 42-300 | 3 | — | 46 | 46 |  |
| ATR 42-500 | 2 | — | 48 | 48 |  |
| ATR 72-200 | 6 | — | 666870 | 666870 |  |
| ATR 72-500 | 1 | — |  |  | Operado por Air Nostrum |
| McDonnell Douglas MD-82 | — | 1 | 165 | 165 |  |
| McDonnell Douglas MD-83 | 1 | — | 165 | 165 |  |
| Total | 12 | 1 |  |

Notas
-----

1. ↑  DAT (ed.). "Om DAT". Consultado o 19 de maio de 2018.
2. ↑  Planespotters (ed.). "Danish Air Transport (DAT) Fleet Details and History". Consultado o 19 de maio de 2018.

Véxase tamén
------------

### Ligazóns externas

* Páxina web da aeroliña

|  |  |
| --- | --- |
| Control de autoridades | 
* Wd: Q1164145
* OpenCorporates: 12654693

 |
***Dante e Virxilio*** (tamén ***Dante e Virxilio no inferno***) é un cadro do pintor William-Adolphe Bouguereau, realizado en 1850, que se atopa no Museo de Orsay de París, Francia.

O pintor emprega un episodio da *Divina Comedia*, de Dante, que describe a entrada de Virxilio e o propio poeta no oitavo círculo do inferno, onde se atopan os falsificadores. Alí se lles ve observando dúas almas condenadas: o herexe alquimista Capocchio mentres é mordido no colo por Gianni Schicci, personaxe real que viviu no século XIII en Florencia, famoso pola súa capacidade de suplantación de persoas, e enviado por iso ao inferno.

Bouguereau tomou a *Divina Comedia* como fonte de inspiración doutra das súas obras, *Alma conducida ao Paraíso polos anxos*.

Jean-Léon Gérôme ten unha obra homónima.

Ligazóns externas
-----------------

* Ficha do cadro no Museo de Orsay Arquivado 21 de febreiro de 2016 en Wayback Machine.

Notas
-----

1. ↑  "Comentario da obra no Museo de Orsay". Arquivado dende o orixinal o 08 de xuño de 2012. Consultado o 13 de outubro de 2012.
2. ↑  "La Divina Comedia, ubicación literaria" (PDF). Arquivado dende o orixinal (PDF) o 24 de decembro de 2013. Consultado o 13 de outubro de 2012.

|  |  |
| --- | --- |
| Control de autoridades | 
* Wd: Q2665048
* Orsay: 153692

 |
**Ecoembes** (**Ecoembalajes España, SA**) é unha empresa sen ánimo de lucro formada por empresas distribuidoras e sede en Madrid. Foi fundada en 1996, antes ca a Lei 11/97 de Envases e Residuos de Envases. Nesta lei establécense unhas obrigas que pretenden a recuperación de residuos dos envases e o seu posterior tratamento e valorización. Ecoembes coordina cos concellos e organizacións de recollida de residuos sólidos urbanos cos colectores amarelos: envases de plástico, latas e briks.

O 60% do accionariado contrólano asociacións e empresas de envases, principalmente grandes compañías de alimentación e bebidas: Campofrío, Bimbo, Danone, Coca-Cola ou PepsiCo. O outro 40% pertence ao sector de materias primas e distribución: Tetra Pak, Carrefour, Alcampo, El Corte Inglés, Mercadona e outras.

Segundo ADEGA, só o 25% dos envases de plástico se recicla, o 50% quéimase e outro 25% reexpórtase á China.

Ecoembes en Galiza
------------------

Ecoembes e Sogama colaboran na recollida de envases e na súa xestión. Os concellos galegos asociados ao programa de Sogama recollen envases nos colectores amarelos que son seleccionados en Cerceda. Ecoembes paga por este servizo aos concellos e a Sogama. En 2018, Sogama licitou este servizo por 17 227 400 euros máis IVE. En 2017 en Galiza recolléronse 57.000 toneladas de envases.

Notas
-----

1. ↑  "¿Quiénes somos?". *ecoembes.com* (en castelán). 2021. Consultado o 27 de outubro de 2021.
2. ↑  "As empresas envasadoras, detrás do lucrativo negocio da reciclaxe". *Sermos Galiza*. 17 de outubro de 2018. Arquivado dende o orixinal o 20 de outubro de 2018. Consultado o 20 de outubro de 2018.
3. ↑  "Sogama licita, por más de 17,2 millones, la gestión de su planta de clasificación de envases". *Sermos Galiza*. 20 de outubro de 2018. Arquivado dende o orixinal o 20 de outubro de 2018. Consultado o 20 de outubro de 2018.
4. ↑  "Óscar Martín, consejero delegado de Ecoembes: «Investigamos para que los envases del futuro sean comestibles o biodegradables»". *La Voz de Galicia*. 29 de abril de 2018.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Ecoembes*** |

* Sogama
* Reciclaxe
* Plásticos estándar

|  |  |
| --- | --- |
| Control de autoridades | 
* Wd: Q57546502
* WorldCat
* VIAF: 169869375
* EUFP: 915811436

 |
Imaxe panorámica do distrito en 2010.
O **Distrito 22@**, coñecido como **22@** ou **Distrito da Innovación** (en catalán: *Districte 22@* ou *Districte de la innovació*), é unha zona da cidade de Barcelona dunhas 200 hectáreas co obxectivo de transformar a antiga zona industrial do Poblenou, no distrito de Sant Martí, para convertela nunha área de concentración estratéxica de actividades intensivas en coñecemento. Ademais, estase a crear no 22@ un novo modelo de cidade compacta onde as empresas, universidades, centros de investigación, de formación e de transferencia tecnolóxica conviven con vivendas, equipamentos e zonas verdes.

Dende o ano 2000 xa se instalaron na zona máis de 1.500 novas empresas que xeraron máis de 42.000 novos postos de traballo.

Notas
-----

1. ↑  ORTEGA, Maria, *El 22@:deu anys i un mapa a mig dibuixar*. Diari Ara, 22/12/2010. p.16

Véxase tamén
------------

|  |  |
| --- | --- |
|  | A Galipedia ten un portal sobre: ***Barcelona*** |


|  |  |
| --- | --- |
| Control de autoridades | 
* Wd: Q2814960
* GEC: 0282593

 |
En matemáticas, e concretamente en álxebra abstracta, a **distributividade** é a propiedade dos operadores binarios que xeneraliza a **propiedade distributiva** da álxebra elemental.

A propiedade distributiva da multiplicación sobre a suma en álxebra elemental é aquela pola que a suma de dous sumandos, multiplicada por un número, é igual á suma do produto de cada sumando por ese número. En termos alxébricos:

{\displaystyle (b+c)\cdot a=b\cdot a+c\cdot a}
Exemplo: 3(5 + 4) = 3(9) = 27

 (3 × 5) + (3 × 4) = 15 + 12 = 27
Esta propiedade, particularizada para a suma e o produto, pódese xeneralizar a calquera outro par de operacións aritméticas, obtendo deste xeito a definición de distributividade.

Definición
----------

Sexa A un conxunto dado no que se definiron dúas operacións binarias ({\displaystyle \circ } ; {\displaystyle \star }). Entón:

* A operación {\displaystyle \circ } é **distributiva pola esquerda** respecto da operación {\displaystyle \star } se se cumpre que dados tres elementos calquera a, b, c {\displaystyle \in } A, entón

{\displaystyle a\circ (b\star c)=(a\circ b)\star (a\circ c)}
* A operación {\displaystyle \circ } é **distributiva pola dereita** respecto da operación {\displaystyle \star } se se cumpre que dados tres elementos calquera a, b, c {\displaystyle \in } A, entón

{\displaystyle (b\star c)\circ a=(b\circ a)\star (c\circ a)}
* A operación {\displaystyle \circ } é **distributiva** respecto da operación {\displaystyle \star } se é distributiva pola dereita e distributiva pola esquerda, é dicir, se se cumpre que dados tres elementos calquera a, b, c {\displaystyle \in } A, entón

{\displaystyle a\circ (b\star c)=(a\circ b)\star (a\circ c)} e {\displaystyle (b\star c)\circ a=(b\circ a)\star (c\circ a)}
Débese notar se a operación {\displaystyle \circ } cumpre a propiedade conmutativa, entón as tres condicións son equivalentes e chega que se cumpra unha calquera delas para que as outras dúas tamén se cumpran automaticamente.

Véxase tamén
------------

### Outros artigos

* Propiedade conmutativa
* Propiedade asociativa
* Elemento inverso
* Elemento neutro

### Ligazóns externas

* Operaciones binarias Artigo sobre operacións binarias e as súas propiedades. *(en castelán)*

|  |  |
| --- | --- |
| Control de autoridades | 
* Wd: Q187959
* JSTOR: distributivity
* MAG: 11821877

 |
**Diana Nogueira González**, nada en Vigo en 1975, é unha modelo, actriz e presentadora de televisión galega.

Traxectoria
-----------

Estudou Anatomía Patolóxica ata que a súa vida trocou radicalmente a raíz de presentarse a Miss España en 1999. Non gañou o concurso, pero foi a elixida para representar a España en Miss Universo xa que Miss España era menor de idade, e conseguiu quedar como segunda dama de honor de Miss Universo 1999.

Ao volver do certame contratárona para copresentar durante unha tempada o programa musical *Luar* para a TVG. En xullo de 2001, substituíu, xunto a Yolanda Vázquez, a Paloma Ferre na condución do programa *Historias de hoy*. Presentou o programa de actuacións musicais *Gran Verbena* en TVG na tempada 2003-04.

Formou parte do equipo de actores da serie da TVG *Libro de familia*.

Premio Alfredo Iglesias en Teo, 2023

Notas
-----

1. ↑  "Diana Nogueira Pictures and Photos". *www.gettyimages.com* (en inglés). Consultado o 20-3-2018.
2. ↑  "Os Premios Alfredo Iglesias recoñecen a nove persoas no eido cultural e social o día 16 en Teo". *www.lavozdegalicia.es*. Consultado o 2023-01-11.

Véxase tamén
------------

### Ligazóns externas

* Diana Nogueira en vertele.com[*Ligazón morta*] *(en castelán)*

|  |  |
| --- | --- |
| Control de autoridades | 
* Wd: Q12387053
* IMDb: nm1501735
* LinkedIn: diana-nogueira-17aa843a
* TMDb: 95418

 |
**Diane Roy**, nada o 9 de xaneiro de 1971 é unha corredora en cadeira de rodas canadense. Entre 1996 e 2016 competiu en seis Xogos Paralímpicos e cinco campionatos mundiais consecutivos e gañou 11 medallas, incluída unha medalla de ouro no maratón do Campionato Mundial de 2006.

Carreira
--------

Os Xogos Olímpicos de 2004 presentaron unha demostración do evento feminino de cadeira de rodas de 800 m, no que Roy rematou en cuarta posición. Tamén participou nos Xogos Paralímpicos dese ano, obtendo unha medalla de bronce nas carreiras de 400 e 1500 metros. 

Nos Xogos Paralímpicos de 2008, Roy recibiu inicialmente a medalla de ouro no 5000m T54. Porén, o Comité Paralímpico Internacional ordenou unha nova carreira despois das protestas dos equipos de Australia, Estados Unidos e Suíza logo de que seis competidoras se viran involucradas nun choque na penúltima volta. A carreira de repetición resultou en que os mesmos tres atletas gañasen medallas, pero nunha orde diferente, con Roy en segundo lugar.

En 2009, foi incluída no Salón da Fama de Terry Fox.

Vida persoal
------------

Roy pasou a maior parte da súa infancia nunha granxa en Lac-des-Aigles, no Quebec. É a sétima de oito fillos, ten cinco irmáns e dúas irmás. Unha vez que ingresou á escola secundaria, Roy interesouse en varios deportes, incluíndo baloncesto, bádminton, esquí alpino, tenis e balonmán en particular, que xogou até o seu último ano de escola secundaria. Aos 17 anos, un accidente de vehículo todo terreo deixou a Roy cunha lesión paralizante e sen o uso das súas pernas. Por mor diso detivo as súas actividades deportivas temporalmente.

Notas
-----

1. ↑  Diane Roy. results.toronto2015.org
2. ↑  Diane Roy Arquivado 02 de decembro de 2018 en Wayback Machine. paralympic.ca
3. ↑  BBC Sport, ed. (8 de setembro de 2008). "Woods forced to give back medal". Consultado o 8 de setembro de 2008.
4. ↑  BBC Sport, ed. (12 de setembro de 2008). "Woods battles to bronze in re-run". Consultado o 12 de setembro de 2008.
5. ↑  Official Website – About Arquivado 18 de agosto de 2018 en Wayback Machine.. dianeroy.com

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Diane Roy Modificar a ligazón no Wikidata*** |

### Ligazóns externas

* Ficha de Diane Roy no Comité Paralímpico do Canadá *(en inglés)*
* Ficha de Diane Roy no Comité Paralímpico Internacional *(en inglés)*

* Portal:Canadá

|  |  |
| --- | --- |
| Control de autoridades | 
* Wd: Q5271560
* IAAF: 185270
* IPC: diane-roy

 |
***Diari de Balears*** (antes coñecido como ***Balears***), foi un xornal editado en Palma de Mallorca entre 1939 e 2013. Na última época da ditadura franquista e durante a transición perdeu un importante número de lectores, a consecuencia da dura competencia con outros diarios da illa. En 1996 foi adquirido polo grupo Serra, evolucionando a posturas próximas ao rexionalismo balear.

Historia
--------

Naceu pouco despois da Guerra Civil, o 13 de xuño de 1939, pola fusión dos diarios *El Día* e o órgano de expresión falanxista *Aquí estamos*, chegando a ser o diario de maior difusión das illas. Despois da morte de Franco en 1975 pasou a formar parte do órgano *Medios de Comunicación Social del Estado*. A perda do número de lectores fixo que fora poxado e adquirido polo grupo Serra, que aos poucos anos renomearíao a *Diari de Balears*. A edición impresa desaparecería en 2013, continuando a versión dixital como *DBalears*.

Directores
----------

* Pablo Sáiz Gralla (1939-1940)
* Nicolás Brondo Roten (1940-1941)
* Pedro Álvarez Gómez (1941-1944)
* Domingo Medrano (1944-1948)
* Antonio Colom (1948-1949)
* Jorge Andreu (1949-1952)
* Waldo de Mier (1952-1957)

* Ignacio Arroyo (1957-1961)
* Francisco Javier Jiménez (1961-1975)
* Antonio Pizá (1975-1981)
* Pedro Ignacio González (1981)
* Juan José Porto (1981-1982)
* Pablo Llull (1982-1983)
* Eliodoro Muñoz (1983-1984)

* Pedro Serra (1984)
* Octavio Aguilera (1984-1985)
* Miguel Serra (1985-1989)
* Jaime Jiménez (1989)
* Guillermo Martín de la Oliva (1989-1991)
* Marisa Gallardo (1991-1993)
* Miquel Serra Magraner (1993-2013)

Véxase tamén
------------

### Ligazóns externas

* Páxina web *(en catalán)*

|  |  |
| --- | --- |
| Control de autoridades | 
* Wd: Q3324711
* GEC: 0249127
* ISSN: 1578-6447

 |
**Edgar Montague Amphlett**, nado en Dochester o 1 de setembro de 1867 e finado en Londres o 9 de xaneiro de 1931, foi un xornalista e tirador de esgrima inglés, gañador dunha medalla olímpica.

Traxectoria
-----------

Edgar Montague estudou en Hull e con dezasete anos entrou a traballar nun xornal e máis tarde traballou durante dezaseis anos na sala de prensa do Palacio de Westminster. En 1899 uniuse á sección parlamentaria de *The Times*.
Durante a primeira guerra mundial foi correspondente de guerra en Francia. permanecendo en Boulogne despois da retirada do exército británico da cidade e despois marchou a Arras cos refuxiados que abandonaban a cidade escribindo un diario que publicou *The Times*.. En 1915 entrou como voluntario no exército como capitán temporal servindo durante catro anos en Francia nos ferrocarrís.. En setembro de 1919 Amphlett regresou á sección parlamentaria de *The Times*. En 1920 converteuse en correspondente especial en Irlanda e a fin de ano estaba en Fiume como o único correspondente na cidade durante o bloqueo italiano nos días previos á rendición de Gabriele d'Annunzio. Posteriormente traballou na oficina en París de *The Times*, volvendo a Londres en 1925 como responsable das edicións especiais do xornal.

Carreira deportiva
------------------

Amphlett comezou a practicar esgrima aos 37 anos, gañando o campionato británico de espada en 1910 e o de florete ao ano seguinte. Participou nos Xogos Olímpicos de 1908, logrando a medalla de prata co equipo británico de espada e nos Xogos Olímpicos de 1912.

Notas
-----

1. ↑  "Olympics Statistics: Edgar Amphlett". *databaseolympics.com*. Arquivado dende o orixinal o 05 de decembro de 2007. Consultado o 4 April 2010.
2. ↑  "Edgar Amphlett Olympic Results". *sports-reference.com*. Arquivado dende o orixinal o 26 de outubro de 2012. Consultado o 4 April 2010.
3. 1 2 3 4 5 6 7 8  
"Obituario:Mr. E.M. Amphlett - Journalist and Fencer" (45718). 12 de xaneiro 1931. p. 17.
4. ↑  "The Newsletter of the NVA. Volume XXII: nº 6:xuño de 2009" (PDF). Arquivado dende o orixinal (PDF) o 23 de marzo de 2014. Consultado o 03 de setembro de 2013.

|  |  |
| --- | --- |
| Control de autoridades | 
* Wd: Q1642328
* OCID: edgar-montague-amphlett
* Sports Reference: edgar-amphlett-1

 |
**Edgardo Mondolfi Otero**, nado en Caracas o 15 de maio de 1918 e finado o 7 de novembro de 1999, foi un biólogo e ecólogo venezolano especializado en terioloxía (estudo dos mamíferos).

Traxectoria
-----------

Mondolfi foi profesor de zooloxía na Universidade Central de Venezuela, asesor do ministerio de Medio ambiente e viceministro de Agricultura. Foi autor de numerosos libros e artigos científicos, incluíndo unha monografía sobre o xaguar xunto con Rafael Hoogesteijn. Realizou un traballo pioneiro na xestión da vida silverstre, e foron célebres as súas campañas para a exploración e protección da fauna de mamíferos de América do Sur. Nos últimos anos da súa vida foi embaixador de Venzuela en Tanzania e Kenya. Morreu o 7 de novembro de 1999 de dengue.

Especies e subespecies descritas
--------------------------------

Ademais, Gandolfi foi o primeiro descritor de varias especies e subespecies de mamíferos, das cales as seguintes considéranse válidas: 

* *Sylvilagus brasiliensis caracasensis* Mondolfi & Méndez Aroche, 1957
* *Ichthyomys pittieri* Handley & Mondolfi, 1963
* *Dasypus sabanicola* Mondolfi, 1968
* *Didelphis imperfecta* Mondolfi & Pérez-Hernández, 1984
* *Sciurus granatensis llanensis* Mondolfi & Boher, 1984

Honras
------

Os zoólogos Daniel Lew, Roger Pérez Hernández e o español Jacint Ventura déronlle á especie de sarigüeia de catro ollos descuberta e descrita por eles en 2006, o nome de *Philander mondolfii* na súa honra.

Polo seu labor a prol do medio ambiente foi galardoado co *Premio Nacional de Conservación* Venezuela 1969.

Abreviuatura
------------

A abreviatura **Gandolfi** empréganse para recoñecer a Edgardo Mondolfi como autoridade da descrición e nomenclatura en zooloxía.

Notas
-----

1. 1 2 3  Bo Beolens, Michael Watkins & Michael Grayson (2009): *The Eponym Dictionary of Mammals.* Balimore, Maryland, USA: The Johns Hopkins University Press 282–283. ISBN 978-0-8018-9304-9, pp. 282–283. (Google Books)
2. 1 2 3 4  Dr. Edgardo Mondolfi Arquivado 28 de maio de 2020 en Wayback Machine. en Global 500. Environmental Forum. Nairobi. Kenya *(en inglés)*
3. ↑  Daniel Lew, Roger Pérez-Hernández & Jacint Ventura (2006): "Two new species of *Philander* (*Didelphimorphia, Didelphidae*) from Northern South America". *Journal of Mammalogy* **87** (2): 224-237.

|  |  |
| --- | --- |
| Control de autoridades | 
* Wd: Q21340758
* WorldCat
* VIAF: 70622090
* GND: 1051546311
* ISNI: 0000 0000 8261 2561
* LCCN: n94060194
* NKC: uk20181003164

 |
Macho e femia de éider
O **dimorfismo sexual** é definido como a diferenza de formas, coloración e tamaños entre machos e femias dunha mesma especie. Preséntase na maioría das especies, nun maior ou menor grao.

Nalgunhas especies as femias son as máis grandes (como tal, nalgunhas aves rapaces e arañas) pero na maior parte das veces o dimorfismo sexual, sobre todo no caso dos mamíferos, é o macho o que presenta maior tamaño, algunhas veces dun xeito moi notable.

Tamén se dá o caso de que individuos do mesmo sexo presentan distinto aspecto morfolóxico, por exemplo ó longo das fases de crecemento, o que recibe o nome de ***polimorfismo sexual***.

No caso da clase aves, é moi común falar de **dimorfismo sexual** referíndose á plumaxe: os machos en xeral presentan unha plumaxe máis rechamante que a das femias. Por iso exprésase sen ou con dimorfismo sexual, segundo machos e femias compartan ou non o colorido das súas plumaxes. Pero adoita darse o caso de que a plumaxe presente **dimorfismo estacional**, é dicir, unha plumaxe diferente para macho e femia, durante a **estación reprodutiva**, ou durante a **estación invernal ou non reprodutiva**. Este dimorfismo estacional é frecuente en aves migratorias.

Véxase tamén
------------

### Outros artigos

* Dimorfismo
* Dimorfismo sexual cerebral

|  |  |
| --- | --- |
| Control de autoridades | 
* Wd: Q181497
* EBID: ID
* JSTOR: sexual-dimorphism
* LCCN: sh85120726
* MAG: 105083479

 |
Para outras páxinas con títulos homónimos véxase: Dólar.

| Dólar das Illas Salomón |
| --- |
| **Solomon Islands Dollar**  |
| Código: | SBD |
| Ámbito: |  Illas Salomón |
| Símbolo: | $, SI$ |
| Fracción: | 100 (cents) |
| Moedas: | 1, 2, 5, 10, 20 e 50 cents1 $ |
| Billetes: | 2, 5, 10, 20, 50 e 100 $ |
| Emisor: | Banco Central das Illas Salomón |
| Taxa de troco:18-03-2010 | 1 EUR = 10,3591 CHF
1 USD = 7,612 CHF |
| *Troco actual* |

O **dólar das Illas Salomón** (en inglés *Solomon Islands dollar* ou, simplemente, *dollar*) é a moeda oficial das Illas Salomón. Xeralmente abréviase como **$**, ou **SI$** para diferencialo do dólar estadounidense e outros tipos de dólares. O seu código ISO 4217 é **SBD**. Divídese en 100 *cents* ou céntimos.

A moeda adóptase en 1977 trala independencia do arquipélago, en substitución do dólar australiano (AUD) en termos paritarios (1 SBD = 1 AUD). Nos 30 anos de existencia por separado, e especialmente durante a guerra civil dos anos 2000-2003, o dólar das Illas Salomón sufriu unha forte desvalorización e actualmente equivale a uns 20 céntimos de dólar australiano.

Son emitidos polo Banco Central das Illas Salomón (*Central Bank of Solomon Islands*), e circulan moedas de 1, 2, 5, 10, 20 e 50 céntimos e de 1 dólar (as de 1 e 2 céntimos son pouco empregadas), e billetes de 2, 5, 10, 20, 50 e 100 dólares. As Illas Salomón forman parte da Commonwealth de Nacións, polo que continúa tendo á raíña do Reino Unido nas súas moedas.

Taxas de troco
--------------

* 1 EUR = 10,3591 SBD (18 de marzo de 2010)
* 1 USD = 7,612 SBD (28 de marzo de 2010)

Véxase tamén
------------

* Dólar

### Ligazóns externas

* Banco Central das Illas Salomón *(en inglés)*
Para outras páxinas con títulos homónimos véxase: Dólar.

| Dólar de Kiribati |
| --- |
| **Kiribati Dollar**  |
| Código: | KID |
| Ámbito: |  Kiribati |
| Símbolo: | $ |
| Fracción: | 100 cents (¢) |
| Moedas: | 5, 10, 20 e 50 cents1 e 2 dólares |
| Billetes: | Os billetes circulantes son de dólar australiano |
| Emisor: | Banco de Reserva de Australia |
| Taxa de troco:14-08-2011 | 1 EUR = 1,3765 KID
1 USD = 0,966 KID |
| *Troco actual* |

O **dólar de Kiribati** é a moeda oficial da República de Kiribati. Non é unha moeda independente, mais posúe o mesmo valor que o dólar australiano. Foron impresas e están en circulación dende 1979, circulando xunto ás moedas e billetes de dólar australiano. Estas moedas, a pesar de posuír o mesmo valor que o dólar de Australia, circulan con menor frecuencia que esta.

Historia
--------

Antes da súa independencia, as moedas australianas xa circulaban en Kiribati (daquela chamado *Illas Gilbert*) entre 1966 e 1979. Antes da introdución en Australia do dólar, a libra australiana era frecuentemente empregada nas illas Gilbert e Ellice.

Durante a ocupación xaponesa das illas durante a segunda guerra mundial, o *Oceania Pound*, e tódolos billetes creados polo Goberno Xaponés para que foran unha moeda universal no Pacífico, estiveron en uso. A libra australiana restaurouse como a moeda nacional oficial logo do final da Guerra.

En 1979 introduciuse a nova moeda de Kiribati para lexitimar o seu novo status político independente.

Moedas
------

As moedas foron introducidas en 1979 en denominacións de 1, 2, 5, 10, 20 e 50 céntimos e de 1 dólar. A excepción dos 50 céntimos e 1 dólar, as moedas son do mesmo tamaño que as moedas australianas correspondentes. Os 50 céntimos son máis pequenos e redondos, mentres que a de 1 dólar é máis grande e posúe a forma dun dodecágono.

Descricións dos reversos das distintas moedas:

* 1 CENT: Illa de Nadal e fragatas
* 2 CENTS: Planta B'abal
* 5 CENTS: Tokai Gecko
* 10 CENTS: Árbore do pan
* 20 CENTS: Tres golfiños
* 50 CENTS: Planta Panda
* 1 DOLLAR: Outrigger
* 2 DOLLARS: Choza tradicional e Hibiscus

Véxase tamén
------------

### Outros artigos

* Dólar australiano
* Dólar tuvalés
**Darío Bugallal Araújo**, nado en Ponteareas o 23 de xullo de 1863 e finado en Madrid o 29 de novembro de 1948, foi un notario e político galego.

Traxectoria
-----------

Fillo de José Ramón Bugallal Muñoz. Avogado e notario. Foi elixido deputado polo distrito de Ponteareas nas eleccións de 1896 e nas de 1907 e polo distrito de Bande nas eleccións de 1910. Foi senador pola provincia de Ourense (1899, 1900, 1907, 1908, 1909) e senador vitalicio dende 1914. Foi membro da Real Academia de Xurisprudencia e Lexislación. Foi conselleiro do Banco Hipotecario de España. Finou en Madrid o 29 de novembro de 1948.

Vida persoal
------------

Casou o 15 de xullo de 1897 con María del Carmen Yravedra Pérez de la Reguera, e foi pai de María Ana, Luis e Carmen Bugallal Yravedra.

Notas
-----

1. ↑  Necrolóxica en *ABC*, 1-12-1948, p. 19.

Véxase tamén
------------

### Ligazóns externas

* Ficha no Senado
* Xenealoxía Bugallal

|  |  |
| --- | --- |
| Control de autoridades | 
* Wd: Q20535119
* Arquivo Histórico de Deputados (1810-1977): 17460

 |
**Darío II**, chamado orixinalmente *Oco* e a miúdo co alcume de *Nothus* "bastardo", foi rei de Persia de -423 a -404.

Traxectoria
-----------

Artaxerxes I, morreu pouco despois do 24 de decembro de -424, e sucédeo o seu fillo Xerxes II. Logo dun mes e medio Xerxes foi asasinado polo seu irmán Sogdiano. O seu irmán ilexítimo, Oco, sátrapa de Hircania, rebelouse contra Sogdiano, e logo dunha breve loita matouno, e atallou a tentativa de traizón do seu propio irmán Arsites para imitar o seu exemplo.

Oco adoptou o nome a **Darío** aínda que nas crónicas é chamado *Nothus*, significando "o bastardo". Nin Xerxes II nin Sogdiano están rexistrados nas numerosas taboíñas babilonias de Nippur, nestas o reinado de **Darío II** segue inmediatamente despois ao de Artaxerxes I.

Do reinado de Darío sabemos moi pouco, só que el era bastante dependente na súa esposa Parisátide. Unha rebelión dos Medos en -409 é mencionada por Xenofonte. Nos textos de Ctesias rexístranse algunhas intrigas do harén, nos que gañou parte da súa mala reputación.

Como o poder de Atenas quedou intacto non se entremeteu en asuntos gregos, nin o provocou o apoio que os atenienses deron en -413 ao rebelde Amorges en Caria, nin cando o poder ateniense foi roto no mesmo ano ante Siracusa.

Deu as ordes aos seus sátrapas de Asia Menor, Tisafernes e Farnabazo, para atrasar o envío de tributos dos pobos gregos, e así empezar unha guerra con Atenas, para este propósito aliáronse con Esparta. En -408 mandou ao seu fillo Ciro a Asia Menor, para continuar a guerra con máis ardor. En -404 Darío II morre, logo dun reinado de dezanove anos, sucedéndoo Artaxerxes II.

| Imperio Persa |
| --- |
| *Segue a:* Xerxes II | **Darío II**(-423--404) | *Precede a:* Artaxerxes II |
| Dinastía Aqueménida |

|  |  |
| --- | --- |
| Control de autoridades | 
* Wd: Q202236
* WorldCat
* VIAF: 10652286
* BMT: 53279
* CERL: cnp00551462
* DeutscheBio: 119263483
* EBID: ID
* GEC: 0021499
* GND: 119263483
* NNDB: 000096649
* SUDOC: 199732264

 |
***Cryptograms*** é o segundo álbum da banda estadounidense de indie rock Deerhunter, publicado o 29 de xaneiro de 2007 a través do selo Kranky Records. Tras o lanzamento en 2005 do seu álbum de estrea *Turn It Up Faggot*, Deerhunter comezou a gravar material para o seu seguinte traballo no estudio Rare Book Room de Nova York. Estas sesións de gravación iniciais non saíron adiante debido ao estado físico e mental do cantante Bradford Cox, ademais de problemas co funcionamento do equipamento do estudio. A banda regresou a Atlanta, realizando un segundo intento só tras ser animados polos membros de Liars. A versión final de *Cryptograms* gravouse en dous días separados por meses, dando como resultado dúas partes musicalmente distintas (a primeira máis ambiental e a segunda con máis elementos pop). *Cryptograms* foi polo xeral ben recibido pola crítica, e varias publicacións situárono nas súas listas dos mellores álbums de 2007.

Listaxe de cancións
-------------------

Música composta por Moses Archuleta, Bradford Cox, Josh Fauver, Colin Mee e Lockett Pundt, agás onde se indique.

1. "Intro"  – 2:50
2. "Cryptograms"  – 4:17
3. "White Ink"  – 4:59
4. "Lake Somerset"  – 3:49
5. "Providence"  – 4:08
6. "Octet"  – 7:50
7. "Red Ink"  – 3:40
8. "Spring Hall Convert"  – 4:29
9. "Strange Lights"  – 3:38 (música de Lockett Pundt)
10. "Hazel St."  – 3:48
11. "Tape Hiss Orchid"  – 1:12
12. "Heatherwood"  – 3:37

| * v
* c
* e
Deerhunter |
| --- |
| 
* **Moses Archuleta**
* **Frankie Broyles**
* **Bradford Cox**
* **Josh McKay**
* **Lockett Pundt**

* Justin Bosworth
* Josh Fauver
* Paul Harper
* Colin Mee
* Whitney Petty
* Dan Walton

 |
| Álbums de estudio | 
* *Turn It Up Faggot*
* *Cryptograms*
* *Microcastle*
* *Weird Era Cont.*
* *Halcyon Digest*
* *Monomania*
* *Fading Frontier*
* *Why Hasn't Everything Already Disappeared?*

 |
| EPs | 
* *Fluorescent Grey EP*
* *Rainwater Cassette Exchange*
* *Lights in the Sky: Over North America 2008 Tour Sampler*

 |

|  |  |
| --- | --- |
| Control de autoridades | 
* Wd: Q3280106
* Discogs: 9901
* Metacritic: deerhunter
* MusicBrainz: ID

 |
A "**Televisión Pública"** (DT) (orixinalmente en grego Δημόσια Τηλεόραση) foi un canal de televisión público estatal temporal en Grecia até a creación de tres novas canles de televisión públicas do grupo público NERIT A.E (NERIT 1, NERIT Sports e NERIT HD ). Dende o 27 de xaneiro de 2014, a xestión do DT foi para o grupo de NERIT, quen é quen opera a nova agrupación radiotelevisiva pública grega.

Logotipo da canle da extinta Dimósia Tileórasi.
Na mañá do 10 de xullo de 2013 DT comezou a transmitir na televisión nas frecuencias de ERT. O viceministro Pantelis Kapsis fixo unha aparición o mesmo día, nun programa de faladoiros nunha estación de televisión ben coñecida (dende os antigos estudos de Mega Channel en Paiania), fixo un discurso horas antes do inicio da programación regular da radiodifusión da nova canle, e tamén que EDT comezará a retransmitir dende un estudo privado. Deste xeito, ás 21:00 da noite do 10 de xullo de 2013, as primeiras imaxes do novo canle, foi a emisión dunha película grega ben coñecida, chamada "H κυρία Δήμαρχος" (A señora Dimarxos). A canle de televisión foi máis tarde renomeada de EDT (as iniciais de **Ελληνική Δημόσια Τηλεόραση** que en grego significa **Televisión Pública Grega**) para DT. DT finalizou as súas retransmisións o 4 de maio de 2014 pasando a converterse a canle NERIT 1.

ΔΤ2
---

O Venres Santo, 18 de abril de 2014, comezaron as emisións do segundo canle de DT, ΔΤ2 (DT2) que transmitiu por primeira vez, e só para cubrir o play-off da Euroliga de baloncesto entre o Panathinaikos BC e o CSKA Moscova. O logotipo temporal de ΔΤ2 era o mesmo que ΔΤ cunha pequena etiqueta "2" na parte dereita.
O **dream pop** é un subxénero do rock alternativo aparecido no Reino Unido a mediados dos anos 80, cando bandas como The Passions, Dif Juz, Lowlife e A.R. Kane (ao que se lles atribue o termo) comezaron a fusionar post-punk e experimentación ethereal wave con melodías pop agridoces, nuns ambientes sonoros que se podería definir como sensuais. O termo foi usado case en exclusiva nos Estados Unidos. Un colectivo de dream pop chamado This Mortal Coil foi coñecido por versionar cancións escuras, principalmente dos anos 60 e 70.

A esencia da súa música é un enfoque nas texturas etéreas e nos estados de ánimo, en vez de centrarse nos típicos *riffs* do rock. Voces femininas cun rexistro alto entrecurtadas, ou masculinas case borboriñadas adoitan a ser a forma de entrega lírica; as letras polo xeral son de natureza introspectiva e existencial. As portadas dos seus discos acostuman consistir en imaxes pastel borrosas ou en crus deseños minimalistas, ou na combinación de ámbolos dous estilos. En conxunto, a etiqueta 4AD é a máis asociada ao dream pop, aínda que outros selos, como Creation, Projekt, Fontana, Bedazzled, Vernon Yard e Slumberland, tamén publicaron gravacións significativas do xénero.
**Drahomír Zobek**, nado en Nová Baňa, na rexión de Banská Bystrica, o 20 de xullo de 1952, é un escultor, medallista e deseñador de moeda eslovaco.

Traxectoria
-----------

Drahomír Zobek cursou entre 1967 e 1971 estudos profesionais artísticos na Escola de Artes Aplicadas SUPŠ, de Kremnica, na especialidade de gravado gráfico, en placa metálica e en plástico.

Logo do seu período formativo ingresou no cadro de gravadores da Casa da Moeda de Kremnica, e alí ocupou o cargo de gravador xefe entre 1992 e 1997. Neste último ano abandonou a ceca pública eslovaca para traballar como creador independente, con colaboracións puntuais con empresas privadas do sector da medallística.

Nas súas creacións utiliza a modo de sinatura as súas iniciais DZ ou ben simplemente o Z do seu apelido.

Drahomír Zobek é membro da Asociación de Medallistas de Eslovaquia, entidade que presidiu durante un longo período. Tamén é membro da Federación Internacional da Medalla de Arte, en cuxas exposicións internacionais participou asiduamente: Lisboa (1979), Florencia (1983), Estocolmo (1985), Helsinqui (1990), Budapest (1994), París (2002) Seixal (2004) e Kremnika (1995).

Obra
----

Insignia militar eslovaca creada por Drahomír Zobek.
### Esculturas

Dentro da súa escasa produción como escultor, cabe salientar a escultura do cineasta Viktor Kubal e do seu personaxe *Zbojník Jurko* ("Jurko o bandido") na "calella dos narices famosos" de Kremnica, ambas de 2006.

### Medallas

Aínda que a súa obra abrangue tamén condecoracións, insignias, fichas, imáns e outros obxectos de pequeno tamaño, o máis salientable das súas creacións está na medallística. Algunhas das súas medallas están dedicadas a personaxes como Xoán Paulo II (1990) e outras, máis comunmente, a conmemoracións como 50 aniversario da Organización Numismática de Bratislava (1984) ou os 150 anos do ferrocarril en Eslovaquia (1998).

### Moedas

Moeda eslovaca de céntimos de euro coa montaña Kriváň ao fondo.
Drahomír Zobek iniciouse na creación de moedas como autor de tres moedas conmemorativas da coroa checoslovaca, entre 1986 e 1991, e a partir de 1993 creou a primeira serie circulante da coroa eslovaca para a Eslovaquia independente.

Coa integración do seu país na Eurozona, encomendóuselle tamén o deseño do anverso nacional das moedas circulantes divisionarias de 1, de 2 e de 5 céntimos de euro cuñadas na Casa da Moeda de Kremnica, para as que escolleu unha representación da montaña Kriváň, dos Altos Tatras, cargada de simbolismo para Eslovaquia.

Notas
-----

1. ↑  "Drahomír Zobek". *ABART*.
2. 1 2 3  "Drahomír Zobek". *Mezinárodní Medailérské Sympozium v Uherském Hradišti*. 2010
3. 1 2 3 4 5  "Drahomír Zobek". *Mince na území Slovenska.*
4. ↑  "Viktor Kubal. The alley of famous noses". *Kremnické Gagy (gagy.eu)*
5. 1 2  Moedas deseñadas por Drahomír Zobek. *Numista.com*

Véxase tamén
------------

### Outros artigos

* Lista de deseñadores das moedas de euro
Mapamundi cos climas tropicais salientados en azul.
As **doenzas tropicais** son doenzas infecciosas que son especialmente prevalentes en rexións tropicais e subtropicais. As doenzas son menos prevalentes en climas tépedos, debido en parte á existencia dunha estación fría que controla a poboación de vectores artrópodos ao forzalos a hibernar. Insectos como os mosquitos e as moscas e arácnidos como as carrachas son de lonxe os portadores de enfermidades ou vectores máis comúns. Estes insectos poden transportar parasitos, bacterias ou virus infecciosos para os seres humanos e os animais. Frecuentemente, a doenza é transmitida pola picada dun artrópodo que ocasiona a transmisión do axente infeccioso por medio de intercambio subcutáneo de sangue.

A exploración de selvas tropicais, a deforestación e crecente inmigración e tráfico aéreo internacional levou a unha incidencia progresivamente globalizada de tales doenzas.

Notas
-----

1. ↑  Jared Diamond, *Armas, gérmenes y acero*. Barcelona: Debate, 2006. ISBN 84-8306-667-X.
2. ↑  Joyce, Christopher (5 de xaneiro de 2006). "Estudio encuentra que la deforestation incrementa las tasas de malaria" (en inglés). National Public Radio (NPR). Consultado o 28 de maio de 2009.
3. ↑  "UK 'faces tropical disease threat'" (en inglés). BBC News. 10 de xaneiro de 2002. Consultado o 28 de maio de 2009.

Véxase tamén
------------

### Bibliografía

* *American Journal of Tropical Medicine and Hygiene*. *(en inglés)*
* *The Southeast Asian Journal of Tropical Medicine and Public Health*. *(en inglés)*
* *Revista do Instituto de Medicina Tropical de São Paulo*. *(en inglés)*
* *Revista da Sociedade Brasileira de Medicina Tropical*. *(en inglés)*
* *Journal of Venomous Animals and Toxins including Tropical Diseases*. *(en inglés)*

|  |  |
| --- | --- |
| Control de autoridades | 
* Wd: Q1345671
* BNCF: 55291
* BNF: 119324618
* BRE: 4205180
* EBID: ID
* GND: 4127752-1
* LCCN: sh85138061
* MAG: 2777474118

 |
O Obelisco de Buenos Aires (Arxentina) vestido cun preservativo para conmemorar o **Día mundial da loita contra a SIDA**
O **Día Mundial da Loita contra a SIDA** que se celebra o 1 de decembro de cada ano, dedícase a dar a coñecer a epidemia de SIDA global causada pola extensión da infección do VIH.

Elixiuse o día 1 de decembro debido a que o primeiro caso de SIDA foi diagnosticado neste día en 1981. Desde entón, a SIDA matou máis de 25 millóns de persoas en todo o mundo, e é unha das epidemias máis destrutivas da historia. A pesar de que se mellorou o tratamento antiretroviral e de que existe un maior acceso a el no mundo desenvolvido, a epidemia de SIDA levou entre 2,8 e 3,6 millóns de vidas en 2005[], das que máis de medio millón (570.000) eran nenos.

A idea de dedicarlle un día á loita contra a SIDA no mundo orixinouse no Cume Mundial de Ministerios da Saúde de 1988, dentro dos programas para a prevención da SIDA. Desde entón, foi adoptado por gobernos, organizacións internacionais e caridades ao redor do mundo.

Desde 1988 até 2004, o Día Internacional da Loita contra a SIDA foi organizado por UNAIDS (a organización das Nacións Unidas para a loita contra a sida), organismo que escollía un tema para cada ano, despois de consultalo con outras organizacións. En 2005 a UNAIDS entregou a responsabilidade da conmemoración deste día á Campaña Mundial contra a SIDA (WAC, World AIDS Campaign), unha organización independente. Para o 2005, elixiron como tema da súa campaña: "Paren a sida: cumpran a promesa" (Stop AIDS: Keep the Promise), que estará vixente até o 2010. Este tema non é específico para o Día Mundial da Loita contra a SIDA, senón tamén para os labores que a WAC fai durante o ano.

Símbolo
-------

 O lazo vermello é o símbolo mundial para a solidariedade coas persoas VIH-positivas e con aqueles que conviven coa SIDA e apoio mutuo.

Temas do día mundial contra a SIDA
----------------------------------

|  |  |
| --- | --- |
| 1988 | Comunicación |
| 1989 | Mocidade |
| 1990 | As mulleres e a SIDA |
| 1991 | Compartindo a loita |
| 1992 | Compromiso da comunidade |
| 1993 | Actuar |
| 1994 | A SIDA e a familia |
| 1995 | Dereitos compartidos, responsabilidades compartidas |
| 1996 | Un mundo. Unha esperanza |
| 1997 | Nenos vivindo nun mundo con SIDA |
| 1998 | Forza para cambiar: Campaña mundial da SIDA coa xente nova. |
| 1999 | Escoita, aprende, vive: Campaña mundial da SIDA con nenos e xente nova. |
| 2000 | SIDA: Os homes fan a diferenza |
| 2001 | A miña impórtame. E a ti? |
| 2002 | Estigma e discriminación |
| 2003 | Estigma e discriminación |
| 2004 | Mulleres, mozas, VIH e SIDA |
| 2005 | Para a SIDA. Mantén o compromiso. |
| 2006 | Para a SIDA. Mantén o compromiso - Responsabilidade. |
| 2007 | Para a SIDA. Mantén a promesa. |
| 2008 | Para a SIDA. Mantén a promesa. |
| 2009 | Para a SIDA. Mantén a promesa. |
| 2010 | Para a SIDA. Mantén a promesa. |

|  |  |
| --- | --- |
| Control de autoridades | 
* Wd: Q192373
* EBID: ID

 |
Dragón francés en 1806.
Os **dragóns** eran soldados que, desde mediados do século XVI até principios do XIX, combatían como cabalaría (xeralmente ao ataque) e infantaría (á defensiva normalmente).

Historia
--------

O seu antecedente máis remoto é o dimaco (do grego *dimakhēs*) macedonio, un soldado de cabalaría pesada, que tamén loitaba a pé cando era necesario.

En 1554 o mariscal de Francia Carlos I de Cossé-Brissac creou un corpo de arcabuceiros que combatían a pé e desplazábanse a cabalo, para servir no exército do Piemonte. É nesta época cando se comeza a empregar o nome, de orixe incerta, *dragón/s*. Crese que pode aludir aos dragóns duns supostos estandartes das tropas de Brissac, ou ben a un mosquete curto ou carabina así chamado/a naquel tempo.

A principios do século XVII, Gustavo II Adolfo de Suecia desenvolveu este tipo de tropas para os seus exércitos, equipando ao dragón con sabre, machado e mosquete, sendo imitado por case todos os exércitos europeos. Ao longo do século XVII foi perdendo progresivamente importancia o carácter ata desaparecer totalmente: a partir das primeiras guerras de Frederico II O Grande de Prusia, *dragón* fixo referencia tamén á cabalaría media, e a comezos do seguinte século raras veces loitaban xa a pé. Non obstante, algúns exércitos seguiron denominando *dragóns* a certas unidades como as de cabalaría media ou lixeira (e no século XX mecanizada), mesmo até a actualidade.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Dragón***  |

### Outros artigos

* Rexemento de Dragóns de Buenos Aires
* Dragonada (militar)

|  |  |
| --- | --- |
| Control de autoridades | 
* Wd: Q194199
* BRE: 2630686
* EBID: ID
* GND: 4517778-8

 |
**Diego Valero González**, nado en Cambil (provincia de Xaén) en 1921 e finado en Pontevedra o 3 de setembro de 1946, foi un guerrilleiro antifranquista.

Traxectoria
-----------

Membro do grupo de Rogelio García Morales O Maletas na zona nororiental da provincia de Pontevedra. Participou en varios asaltos na comarca de Deza. O 14 de xuño de 1944 produciuse a morte do garda civil José Salgueiro Rey nun enfrontamento no lugar de Ponte Retorta (Manduas), paso obrigado entre A Bandeira e as Minas da Brea. Como consecuencia foi detido con Luis Blanco López, Juan Rodríguez Alén e Manuel Rodríguez Díaz. Xulgados en Pontevedra en consello de guerra o 21 de maio de 1946, Luis e Diego foron condenados a morte e executados na prisión da Parda o 3 de setembro de 1946.

Notas
-----

1. ↑  *La Noche*, 18-5-1946, p. 3.
2. ↑  *El Pueblo Gallego*, 7-9-1946, p. 8.

Véxase tamén
------------

### Bibliografía

* Redondo Abal, Francisco Xavier (2006). *Botarse ao monte. Censo de guerrilleiros antifranquistas na Galiza (1939-1965)*. Sada: Do Castro. p. 134. ISBN 84-8485-231-8.

### Ligazóns externas

* Ficha en Los de la sierra Arquivado 25 de decembro de 2018 en Wayback Machine. *(en francés)*